Муслъымэн щэнхабзэм и музей
ЩэкIуэгъуэм и 30-м Президентым и грантхэм я фондыр я щIэгъэкъуэну, Кавказ Ищхъэрэм и Ислъам институтым къыщызэIуахащ КъБР-м и Муслъымэн щэнхабзэм и музей.
«Муслъымэн диныр ди республикэм X-XI лIэщIыгъуэхэм къэсащ, — зи гугъу тщIы Музейр къыщызэIуахым жиIащ КъБР-м и Дин IуэхущIапIэм и унафэщIым и къуэдзэ Сыжажэ Алим. — Абы къыхэкIыу, щIыналъэм ис муслъымэнхэм диным епха щIэинышхуэ яхъумэ. Апхуэдэу къэплъытэ хъунущ ислъамым епха ухуэныгъэхэр, мэжджытхэр, дин хуэIухуэщIэ хьэпшыпхэр, илъэс щэ бжыгъэхэр зыщIэкIа тхылъ лъапIэхэр, къинэмыщIхэр. Абыхэм мыхьэнэшхуэ яIэщ Къэбэрдей-Балъкъэрым ис лъэпкъхэм я щIэблэм я тхыдэр ящIэжу къыдэкIуэтеин папщIэ. Ди мурадыр ахэр зэхуэтхьэсыжын къудейракъым, атIэ, бжыгъэр зи тегъэщIа-пIэ IэмэпсымэхэмкIэ къэбгъэщхьэпэ хъун хуэдэу, щытыкIэщIэм идгъэувэнырщ. НэгъуэщIу жыпIэмэ, иджырей Iэмэпсымэхэр къэдгъэсэбэпу, ди муслъымэн щIэиныр къыкIэлъыкIуэ лъэхъэнэм яфIэдмыгъэкIуэдынырщ».
КъБР-м и Дин IуэхущIапIэм республикэм ис цIыхубэм захуегъазэ я нэхъыжьхэм къащIэнауэ ислъам диным ехьэлIа пасэрей тхылъхэр е нэгъуэщI хьэпшыпхэр яIэмэ, Музейм ирахьэлIэну.
Чэрим Марианнэ.
